送別
作者：周行己
朝代：宋

paragraphs: 人生如斷蓬，萬里忽相值。
會日常苦難，別日常苦易。
十年聞子名，未識已心醉。
我友豈不多，愛子好心地。
身小胸膽大，面目無邪氣。
磊磊棟梁姿，溫溫瑚璉器。
人物衰落盡，百馬逢一驥。
我懷未傾倒，離別已復至。
天寒霜正繁，山險道不利。
君行獨何爲，百里求自試。
願持孝友資，發爲惻隠治。
上馬且勿難，吾民竚嘉惠。
他年廟堂上，舉此亦不異。
强飯數寄書，待爾慰窮悴。